Aarhus Letbane får fredag ikke endelig tilladelse af trafikstyrelsen til at køre med passagerer, som man ellers havde håbet.

Det står klart efter et møde mellem Trafikstyrelsen og Aarhus Letbane.

Trafikstyrelsen har ikke kunnet endeligt godkende sikkerheden.

Der er dog tale om problemer i en størrelsesorden, der måske kan løses allerede i næste uge. Derfor er Letbanens målsætning om åbning i uge 50 ikke endegyldigt udelukket.

- Lad mig først sige, at vi har haft et rigtig godt møde med Aarhus Letbane. Der er stadig et stykke arbejde for Aarhus Letbane og deres accessor. Jeg er ikke i stand til at sige noget endeligt. Min forventning er, at det materiale, vi får i de næste dage, har en kvalitet, der gør, at vi kan godkende det, og min forhåbning er, at Letbanen kan komme ud og køre enten i slutningen af næste uge eller i begyndelsen af uge 51, siger Kåre Clemmesen, der er vicedirektør i Trafik-, Bygge- og Boligstyrelsen.

02:39 VIDEO: Se interview med Kåre Clemmesen her Luk video

Aarhus Letbane bekræfter i en pressemeddelelse, at der ikke foreligger en endelig godkendelse. Aarhus Letbane skriver også, at 'det fortsat ikke er afklaret, hvornår Aarhus Letbane kan begynde at køre med passagerer'.

Læs også Skæbnedag for Letbanen: Møde i dag skal afgøre fremtiden

Dog oplyser Aarhus Letbane, at man gør sig klar til at åbne med passagerer så snart, man modtager de sidste nødvendige godkendelser. Selskabet oplyser også, at der stadig er mulighed for, at åbningen bliver i uge 50.